SKRIFTLIG FORESPØRGSEL E-2298/01

af Monica Frassoni (Verts/ALE)og Joost Lagendijk (Verts/ALE) til Kommissionen

(31. juli 2001)

Om: Udpegelse af ny direktør for Direktorat D i Generaldirektoratet for Eksterne Forbindelser

En af de erklærede prioriteter i Kommissionens reform er at sikre, at forfremmelser sker på grundlag af kvalifikationer og ikke på grundlag af nationalitet, politisk tilhørsforhold eller andre tilfældigheder. Dette princip gentages i et notat nr. 9/2001 fra Generaldirektoratet for Eksterne Forbindelser, der blev vedtaget den 3. juli 2001.

Det er derfor vigtigt at få oplyst, hvilke årsager der ligger til grund for Kommissionens klare undtagelse fra dette princip, da den udpegede den nye direktør for Direktorat D i Generaldirektoratet for Eksterne Forbindelser, Reinhard Priebe. Tidsskriftet Inside DG External Relations' Issue for april, maj og juni 2001 indeholder et interessant interview med Priebe, hvori han, troskyldigt, indrømmer, at han aldrig før har beskæftiget sig med eksterne forbindelser, og at det er helt tilfældigt, at han fik en stilling i Direktoratet for De Vestlige Balkanlande.

Kan Kommissionen oplyse, hvilke kriterier der helt konkret lå til grund for udpegelsen af Priebe, eftersom han efter eget udsagn ikke har nogen erfaringer med hensyn til eksterne forbindelser for ikke at tale om de vestlige Balkanlande og da dette helt klart er i modstrid med dens interne bestemmelser?

Mener Kommissionen ikke, at der inden for dens egne rækker er nok kompetente personer, som kan bestride en sådan udfordrende stilling i denne særligt vanskelige tid, hvad angår forbindelserne mellem EU og de vestlige Balkanlande?

Mener Kommissionen ikke, at det er ret skadeligt for dens prestige og troværdighed helt tilfældigt at udpege en person uden nogen relevant baggrund til stillingen som direktør uden at der i øvrigt sættes spørgsmålstegn ved Reinhard Priebes faglige kvalifikationer med hensyn til andre vigtige aspekter af Kommissionens arbejde?

Svar afgivet på Kommissionens vegne af Christopher Patten

(25. oktober 2001)

Kommissionen foretager udnævnelsen af overordnede tjenestemænd på grundlag af forskellige kriterier. I tilfældet med den nylige ledige stilling som direktør for Direktoratet for De Vestlige Balkanlande var udvælgelseskriterierne bl. a. påviselig erfaring inden for management og forhandlinger, evne til at kunne udvikle komplicerede programmer i et hastigt skiftende miljø, tidligere erfaring inden for internationale forhold samt gode organisatoriske og kommunikative evner.

Den kandidat, der efter en række samtaler blev udpeget, syntes at have den største erfaring og de egenskaber, der er nødvendige for denne udfordrende stilling. Tidligere erfaring i Generaldirektoratet for Eksterne Forbindelser var ikke nogen betingelse for stillingen, og de øvrige ovennævnte faktorer blev anset for mere vigtige for det arbejde, der skal udføres i landene i dette område. Den pågældende udnævnelse skete derfor ikke helt tilfældigt, men efter en omhyggelig udnævnelsesprocedure, hvor Kommissionen har fulgt forskrifterne. Proceduren udarbejdes netop for at sikre, at den bedste og mest kompetente person inden for Kommissionens tjenestegrene kan blive fundet og udpeget til udfordrende stillinger som denne.